చిత్తశుద్ధి గల్గి చేసిన పుణ్యంబు

కొంచెమయిన నదియు కొరతగాదు

విత్తనంబు మర్రివృక్షాన కెంతరా

విశ్వదాభిరామ వినురవేమ

ప్రియము లేని విందు పిండివంటల చేటు

భక్తి లేని పూజ పత్రి చేటు

పాత్రమెరుగని యీవి బంగారు చేటురా

విశ్వదాభిరామ వినురవేమ

మేడి పండు జూడ మేలిమై యుండు

పొట్టవిచ్చి జూడ పురుగులుండు

పిరికివాని మదిని బింకమీలాగురా

విశ్వదాభిరామ వినురవేమ

వేరుపురుగు చేరి వృక్షంబు జెరచును

చీడపురుగు చేరి చెట్టు జెరచు

కుత్సితుండు చేరి గుణవంతు జెరచురా

విశ్వదాభిరామ వినురవేమ

విద్యలేనివాడు విద్యాధికుల చెంత

నుండినంత పండితుండుకాడు

కొలని హంసలకడ కొక్కెరయున్నట్లు

విశ్వదాభిరామ వినురవేమ

అల్పగుణమున్న వానికి అధికారమిచ్చిన

దొడ్డవారి నెల్ల దోలి తిరుగు

చెప్పుతినెడి కుక్క చెరుకు తీపెరుగునా

విశ్వదాభిరామ వినురవేమ

ఎద్దుకైన గాని యేడాది తెల్పిన

మాట దెలిసి నడుచు మర్మమెరిగి

మొప్పె తెలియలేడు ముప్పదేండ్లకునైన

విశ్వదాభిరామ వినురవేమ

తామసించి చేయదగ దెట్టి కార్యము

వేగిరింప నదియు విషమగును

పచ్చికాయ దెచ్చి పడింప ఫలమౌనె

విశ్వదాభిరామ వినురవేమ

పెట్టిపోయలేని వట్టి నరులు భూమి

పుట్టనేమి వారు గిట్టనేమి

పుట్టలోన చెదలు పుట్టవా గిట్టవా

విశ్వదాభిరామ వినురవేమ

ఉప్పులేని కూర యొప్పదు రుచులకు

పప్పు లేని తిండి ఫలములేదు

అప్పులేని వాడె యధిక సంపన్నుడు

విశ్వదాభిరామ వినురవేమ

కానివాని చేత కాసువీసం బిచ్చి

వెంట దిరుగు వాడు వెర్రివాడు

పిల్లి దిన్న కోడి పిలిచిన పలుకునా

విశ్వదాభిరామ వినురవేమ

పరగ రాతిగుండు పగులగొట్ట వచ్చు

కొండలన్ని పిండి గొట్టవచ్చు

కఠినచిత్తు మనసు కరగింపగా రాదు

విశ్వదాభిరామ వినురవేమ

జనన మరణములకు సరి స్వతంత్రుడు కాడు

మొదలు కర్త కాడు తుదను కాడు

నడుమ కర్త ననుట నగుబాటు కాదొకో

విశ్వదాభిరామ వినురవేమ

వినదగు నెవ్వరు సెప్పిన

వినినంతనె వేగపడక వివరింపదగున్

కనికల్ల నిజము లెరిగిన

మనుజుడెపో నీతిపరుడు మహిలో సుమతీ

ఆకొన్న కూడె అమృతము

తాకొంకక ఇచ్చువాడె దాత ధరిత్రిన్

సో కోర్చువాడె మనుజుడు

తేకువ కలవాడె వంశతిలకుడు సుమతీ

ఎప్పుడు తప్పులు వెదెకెడు

నప్పురుషుని కొల్వకూడ దదియెట్లన్నన్

సప్పంబు పడగ నీడను

కప్పవసించెడి విధంబు గదరా సుమతీ

బలవంతుడ నాకేమని

పలువురతో విగ్రహించి పలుకుటమేలా?

బలవంతమైన సర్పము

చలిచీమల చేత జిక్కి చావదె సుమతీ

ఏరకుమీ కసుగాయలు

దూరకుమీ బంధుజనుల దోషము సుమ్మీ

పారకుమీ రణమందున

మీరకుమీ గురువులాజ్ఞ మేదిని సుమతీ

ఓడల బండ్లును వచ్చును

ఓడలు నాబండ్ల మీద నొప్పుగ వచ్చున్

ఓడలు బండ్లును వలెనే

వాడంబడు కలిమిలేమి వసుధను సుమతీ

తన కోపమె తన శత్రువు

తన శాంతమె తనకు రక్ష, దయచుట్టంబౌ

తన సంతోషమె స్వర్గము

తన దు:ఖము నరకమండ్రు తథ్యము సుమతీ

తలనుండు విషము ఫణికిని

వెలయంగా తోకనుండు వృష్చికమునకున్

తలతోక యనక యుండును

ఖలునకు నిలువెల్ల విషము గదరా సుమతీ

నడువకుమీ తెరువొక్కట

కుడువకుమీ శత్రునింట కూరిమి తోడన్

ముడువకుమీ పరధనముల

నుడువకుమీ యొరుల మనసు నొవ్వగ సుమతీ

పరనారీ సోదరుడై

పరధనముల కాసపడక, పరులకు హితుడై

పరులు దను బొగడ నెగడక

పరులలిగిన నలుగనతడు పరముడు సుమతీ

పుత్రోత్సాహము తండ్రికి

పుత్రుడు జన్మించినపుడె పుట్టదు, జనులా

పుత్రుని గనుగొని పొగడ

పుత్రోత్సాహంబు నాడు పుట్టును సుమతీ

సిరిదా వచ్చిన వచ్చును

సరసంబగు నారికేళసలిలము భంగిన్

సిరిదా బోయిన బోవును

కరిమ్రింగిన వెలగపండు కరణిని సుమతీ